La Cuina de les Arts - (:unkn) unknown (My University, 2023)
Programació d’espectacles parateatrals organitzada pel col·lectiu homònim format per Jordi Fàbrega i Antonio Calderón (Grup Mim-Gest), l’expert en circ August Santacana i l’il·lusionista Víctor Martí. Es va dur a terme entre el 1979 i el 1980 al petit amfiteatre La Cuina (Institut del Teatre, Casa Cordelles, carrer Sant Pere Més Baix, núm. 7, Barcelona).
L’espai s’anomena així perquè Josep Rondissoni hi havia impartit classes d’art culinari quan l’edifici era la seu de l’Institut de la Dona, fundat per Francesca Bonnemaison. Amb 174 m² i 115/135 seients, només permet espectacles de petit format, però l’any 1979 resultava ideal per experimentar en la renovació d’arts escèniques minoritzades com el mim, la dansa, el pallasso i l’il·lusionisme. La iniciativa va comptar amb el suport del Departament d’Arts Escèniques de l’Institut del Teatre i hi van col·laborar la Delegació de Cultura de l’Ajuntament i la Diputació de Barcelona.
La Cuina de les Arts complementava la programació amb sessions divulgatives sobre gèneres parateatrals i cursos de perfeccionament professional, com el del mim experimental nord-americà Stewart Fischer (desembre de 1979) i el de Commedia dell’Arte impartit per Carlo Boso (febrer i juny de 1980).
La primera temporada (del 6 d’abril a l'1 de juliol de 1979) es va estructurar en gèneres. La segona (del 7 de desembre de 1979 al 25 de maig de 1980) es va dividir en dos blocs: espectacles de diferents arts escèniques amb artistes establerts a Catalunya i espectacles d’una sola art escènica amb artistes d’arreu.
Malgrat una vida tan curta, en aquell moment la programació La Cuina de les Arts va significar un excel·lent camp de proves per a artistes de nova fornada, i les xifres d’ocupació indiquen que les dues temporades van ser molt ben rebudes pel públic.
Primera temporada
Mim, Màgia, Clown. 6 abril – 13 maig 1979. Amb Mim-Gest, Hausson, grans aparells del grup Abracadabra i el trio de pallassos Martini (Manuel Vallès «Totó», Rose-Marie Risto i August Santacana «Gu-Gust»).
Il·lusions. 18 maig – 1 juliol 1979. Amb els mims i pedagogs Andrzej Leparski i Anton Font, Fakir Kirman i Germans Poltrona. Presentador: Víctor Martí.
Segona temporada
Menú de varietats. 7 desembre 1979 – 20 gener 1980. Amb Claqué a Tres (Mercè Cortada, Mireia Font i Toni Mira), Yuriko & Susuky (malabars amb plats), Mim-Gest i Els Màgicus (il·lusionisme). Presentació: Cesc Queralt.
Sopa d’estels. 25 gener – 2 març 1980. Amb Andrzej Leparski (mim), Montserrat Prat (dansa), La Petita Companyia de Saltimbanquis del Dr. Solé, John and Sunny (màgia) i Selvin (ventrilòquia). Charlie Rivel assisteix a una de les funcions i «beneeix» la programació.
Crestes de carpa, circ d’avantguarda. 7-30 març 1980 (també amb actuacions pels carrers de Barcelona). Amb Sergio Bini «Bustrik», Andrea Mugnai & Angela Fiorenzani (circ-dansa), Leo Basi (antipodisme i pallasso) i Germans Poltrona (Claret i Tortell + Dr. Solé).
Crema d’il·lusions. 18 abril – 25 maig 1980. Amb Llumas (humor), Alain Chipot i Llorenç Vendrell (trapezis), Aladino (il·lusionisme), Pere Noguera (mim) i Troupe Ma Non Troppo (dansa). Presentació: Joan Segalès «Jonet».